khistorydata/jeongjo-sjw-relations huggingface dataset:
정조 21년 · 목
吏批以徐弘輔爲茂朱府使朴始榮爲潭陽府使徐有昌爲石城縣監李性重爲尼城縣監李元植爲長津府使○元植初入宣川首擬敎曰長津以新設之地當各別擇差而稍久則必泛忽宣川望特爲書下該府使李元植仍用防禦使履歷事分付○韓光植爲慶源府使光植新資也吏批以新除授慶源府使韓光植今爲六十九歲年限已過有難强令赴任請依例改差所授加資還收啓敎以年限旣過法不當强赴改差而亞長久勤加資則不必還收矣○吳文常爲鐵原府使朴知源爲綾州牧使○敎曰南原前府使朴知源徑遞可惜雖未肅謝仍用牧使履歷仍任前職該牧之代更爲差出事分付閔師宣爲寧海府使尹光顏爲驪州牧使○光顏與監司李在學內外從相避呈狀而遞○尹光濩爲綾州牧使○敎以曾聞其情理箕尹時許之綾州牧使尹光濩仍任前職仍用履歷其代依前下傳敎差出以爲對揚之地○李光益爲宣川府使趙岐爲穩城府使李東煥爲旌義縣監東煥添書也承旨前望以光益批下岐以本生父年過七十呈狀而遞○敎曰旌義縣監李東煥仍任前職其代擇差○李義彬爲碧潼郡守鄭惟轍爲雲山郡守沈擇之爲祥原郡守權璹爲三水府使林弘遠爲龍仁縣令朴光廸爲宣川府使洪三弼爲大靜縣監金履裕爲咸興判官金光運爲漆谷府使吳毅常爲定州牧使洪秉臣爲谷城縣監李宗燮爲綾州牧使韓泳爲軍器正金鋼爲果川縣監洪奭周爲注書金明遇爲龍川府使○明遇以病呈狀而遞○趙景鎭爲淸風府使張至顯爲德川郡守柳相燁爲穩城府使高宅謙爲執義金宗發姜文會爲掌令宗發陞品也朴孝成爲持平鄭景祚爲司諫任長源爲獻納崔璧爲正言朴宗來爲驪州牧使金鋐爲丹陽郡守鋐陞品也文躍淵爲旌義縣監洪聖淵爲同敦寧徐有聞爲副修撰李錫夏爲修撰尹行直爲副修撰沈鑏爲龍川府使金圭夏爲龍崗縣令朴柱遇爲殷山縣監金命淵爲獻陵參奉金箕敍爲敦寧參奉李得賢爲禮賓參奉文山圭爲義陵參奉金愿爲假引儀尹斗鎭爲假監役金允秋爲泰陵參奉李儒文爲健元陵參奉鄭東翼爲英陵參奉命淵以下初仕也閔命爀爲正言柳範休爲安邊府使範休添書也鄭㵙爲慶源府使○兵批以金履永爲文兼李晢爲永宗僉使李星會爲白翎僉使朴宗柱爲訓戎僉使李顯道爲夞怪萬戶呂文永爲黃海兵虞候王漢禎爲平安兵虞候李仁默爲統虞候李甲會爲五衛將白東運爲慶州營將仁默以下竝新資也全羅兵使申鴻周以全州營將李潤集身死馳啓仍請其代卽爲差出下送敎以全州營將之代今政以他道虞候差出赴任當遲滞與慶州營將白景運相換依狀請催促下送○趙琇爲全州營將與白景運相換尹相重爲淸州營將李時䓧爲平安中軍琇以下竝新通也韓泳爲訓鍊副正尋移都總經歷以任聖臯爲訓鍊副正泳聖臯新通也敎以宣傳官任聖臯仍任○以朴明勳爲訓鍊副正高厚鎭新通也具縉爲訓鍊副正縉新通也沈豊祖張守初柳聖台柳文儉爲宣傳官韓大洪金孝健權思正趙處仁爲部將吳大晉金載澤爲武兼崔龍角李漢哲爲守門將豊祖以下十二人竝初仕也
정조 21년 · 강
命三南守令差代者今日謝恩明日辭朝其外除拜守令邊將初仕明日謝恩後留待
정조 21년 · 목
敎曰三南守令今日政差代者使之今日謝恩仍令歷辭大臣使之明日辭朝又敎曰今日政除拜守令邊將初仕皆令明日肅拜後留待
정조 21년 · 강
遞修撰李錫夏副校理徐有聞以尹永僖李晴代之竝前望也
정조 21년 · 강
遞承旨李光益以林濟遠代之尋遞濟遠以李肇源代之竝前望也
정조 21년 · 강
命江華府史庫參奉前銜人加資事更爲草記
정조 21년 · 목
吏曹啓言因承旨魚用謙所啓江華府史庫參奉年八十人混稱朝官擧似於應資老人啓本合有釐正事批旨有令該曹指一定式之命矣謹考本曹典例則士夫一命以上中庶曾經東西班正職者年八十歲首竝許加資矣史庫參奉不可與朝官一命之職比而同之今此江華府應資老人啓中史庫參奉前銜人加資事請置之此後則修明法典勿爲擧論之意分付該守臣處允之敎以雖曰史庫參奉如是士夫與中庶則似不可一例勿施乎更爲草記
정조 21년 · 강
命昌州僉使金錫憲各道中軍中相換
정조 21년 · 강
命谷城縣監洪秉臣他道守令相換
정조 21년 · 목
敎曰谷城縣監洪秉臣年老他道守令中相換○秉臣與安峽縣監金熙采相換
정조 21년 · 강
放慶興府定配罪人尹象基
정조 21년 · 목
咸鏡監司李鼎運以象基到配馳啓敎以飭已施放送
정조 21년 · 강
以辛思翼殷遇亨差禁御兩營哨官
정조 21년 · 목
敎曰禁衛哨官以昨日入格人辛思翼擬入如無窠加設待窠陞實○慶山直赴殷遇亨以柳葉箭邊五中亦於昨日帳殿入格命軍門哨官啓下○禁衛營以思翼加設哨官差下啓御營廳以遇亨加設哨官差下啓
정조 21년 · 강
召見諸承旨及守令邊將于熙政堂
정조 21년 · 목
承旨持公事也○予曰向來申大尹供辭中旣有南兵使駭擧云云故使之行査矣其査啓雖未上來而今以道臣狀啓觀之與帥臣啓語已多相左駭擧有無姑無論豈可以好惡構虛捏無若是其甚乎道帥臣之職有治民治兵之不同當初帥臣之臚列申大尹罪狀者以其有事關軍政者故雖爲嘉奬而今此一款旣若是相左則該帥臣事自歸侵官極爲駭然注書持此狀啓以此意往傳于左右相使之今日內草記大臣之意如以爲更待査啓上來後處之爲當云則此狀啓仍爲還下送也
정조 21년 · 강
命鐵原府使吳文常拿處
정조 21년 · 목
承旨李晩秀啓言守令進伏時防禦使例在二品座次而鐵原府使吳文常在於楹外追後進前所當重勘而本院請推外無他罰何以爲之敎以拿處
정조 21년 · 강
命憲臺有闕之代入前望待下批與在京諸臺同爲守令署經
정조 21년 · 목
承旨李晩秀啓言三南守令差代者使之今日謝恩仍令歷辭大臣明日辭朝事有命而石城縣監徐有昌兩司俱未署經云諫院未肅拜諸臺牌招署經憲府則除在外只有執義高宅謙一人無以備員云持平未差之代請政官牌招開政差出待下批與執義一體牌招署經敎以憲府有闕之代前望單子入之待下批與在京諸臺牌招
정조 21년 · 목
承旨李肇源啓言公事出納何等審愼而不踏啓字直爲混下事甚未安請當該中官推考從之
정조 21년 · 강
命畿邑守令使之當日辭朝
정조 21년 · 강
命新除潭陽府使卽爲上來赴任其代之新除判官當日辭朝下送
정조 21년 · 목
敎曰此時湖南守令不可曠官新除授潭陽府使使之卽爲上來赴任其代之新除判官當日辭朝下送
정조 21년 · 강
右議政李秉模陳箚辭賞典仍請日次殿講等試從自願講春秋賜批命所陳事令館閣稟處
정조 21년 · 목
箚略曰臣昨隨諸臣之後獲參進書之列欣逢盛擧倍切微忱是書也吾夫子經世之大法五經之斷例其爲功用尤有盛於抑洪水而驅猛獸倘微聖人之深知其故其孰能修之也我殿下仰繼聖祖之志指授義例之正尊其經而附其傳嚴其綱而謹其條紀事則原始究終註解則刪氄就要使二百四十二年之袞鉞權衡一開卷而皦如日星愚者讀之燦乎其條理知者讀之煥乎其歸趣擧將通其文而得其義得其義而法其用雖漢氏立學敎授羽翼夫經未有若是編之不消發揮自契聖旨也夫春秋一春秋也後夫子數千年待今日而益彰明較著聖朝模範於是爲大而太平萬世斯爲之兆矣抑臣竊嘗有慨歎者殿下臨君師之位敷作成之化載色載笑導多士於繩墨之中以講以試囿文臣於鼓鑄之內近見新進之士隨才高下斐然成章漸漬之效臣實欣頌第觀詩禮之家韋布之林絃誦之習尙未及古昔上勤菁莪之育而下愧棫檏之盛此無他塾敎之廢已久童習之差難矯而科目之選只在這裏由是而上庠由是而登第殿下雖欲一朝而陶鎔之扞格不入亦理勢之所必然也臣以爲敎之決科之後不如敎之未科之前也臣先祖文靖公植言於朝曰及第會講之規易經倍畵故擧子利其便捷捨春秋而習易居泮儒生數十人中治春秋者纔一二若此不已則春秋之學不久而廢絕非小故也易不倍畵則誦習難易與春秋略等一偏之弊可矯而春秋之學不廢矣在今艱危之際似是末務虛文臣意則科擧取人不爲則已爲則僥倖之弊不可不慮臣祖當國家多事之日猶以春秋之學不久廢絕爲深憂力言于朝者如此豈不以是學存廢大有關於世敎之汚隆也以臣愚昧固不敢議到科制而先從日次殿講等試從自願講以春秋以爲漸摩成就之道或不害爲一助也伏願俯詢館閣之臣而裁幸焉臣猥承校閱之命未有寸勞不意寵錫之命乃在香案之前經夜恧縮不敢但已伏乞亟收成命批以經言道史載事而經中之史是書是已三重之柯則在此萬世之龜鑑可徵用之於經筵而探隱奧用之於場屋而家誦人習咸識得箇義理則雖未能造其精微之極處亦庶爲尊王絀伯內君子外小人之一助卿乃引卿先祖文靖公之建白於昔日之語仍請試之於今日言足聽聞敢不受用許令館閣稟裁臯比之錫寔遵彝典安心領受仍命遣史官傳諭
정조 21년 · 강
副校理柳相祚以母病陳疏歸鄕批以勿辭往護
정조 21년 · 강
司諫鄭景祚避嫌命景祚及捧納承旨李肇源推考
정조 21년 · 목
景祚避嫌略曰臣於昨冬見叨憲職也適參賓對伊日事茫無聞知自速不言之罪尙今追思惶懍靡措薄勘止於削出而司直之論屢發於疏章臣於臺端鐵限在前而嚴命荐下冒沒出肅臣之情踪不可以時月之稍久自同無故揚揚抗顏於臺次請命遞斥批以勿辭亦勿退待而旣非自劃之事屢違已非矣避嫌之曲循捧入於深夜亦甚駭然當該臺臣及承旨推考
정조 21년 · 강
命前察訪張象元僉知擬入待其上來後微稟
정조 21년 · 목
忠勳府啓言玉城府院君張晚子孫訪問草記事命下矣張晚奉祀孫前察訪象元居在通津地今年爲七十二歲敎以張象元雖有之年過七十設令膂力旣愆作宰官享非可論也前察訪張象元令該曹爲先僉知口傳擬入待其上來使之待令後微稟事亦令該房承旨知悉
정조 21년 · 강
命江原監營公廨營建時監董中軍徐宅聖加資親禆一人賞加營校自本營施賞
정조 21년 · 목
江原監司徐有防狀啓以爲觀風閣中營竝新建補膳庫別軍官廳竝改建執事廳重修而中軍折衝徐宅聖親禆前僉知宋文星使之監董營校中幹事者三人亦爲一體看役敎以觀此狀啓新建官舍若是煥然改觀雖不請賞不可仍以勿論該中軍徐宅聖加資親裨一人賞加營校則自本營施賞其中首勞一人帖加事令政院回諭
정조 21년 · 강
還送咸鏡監司李鼎運狀本命北靑前府使申大尹事待行査同爲修啓
정조 21년 · 목
該監司以北靑前府使申大尹事査實馳啓敎以前此因囚供別有行査之命此狀啓還下送使之同爲修啓
정조 21년 · 강
放時囚李溏吳文常金鍾翕
정조 21년 · 목
敎曰時囚罪人李溏分揀放送○因文常囚單敎以分揀放送○鍾翕以前任楊根郡守時廣州府殺獄罪人孫龍云成獄覆檢官有拿處之命因囚單敎以飭已施放送
정조 21년 · 강
推刑曹郞官李觀秀洪彛浩尹益儉崔粹翁鄭冕綏洪樂眞等
정조 21년 · 목
政院啓言錄啓案傳謄多錯誤各該修啓郞官捧現告勘罪事命下矣何傳旨捧入乎敎以爲先從重推考
정조 21년 · 강
以洪時濟爲持平前望也
정조 21년 · 목
政院啓言持平洪時濟旣已詣臺謂有情勢不爲傳啓直爲出去揆以臺體萬萬未安請從重推考敎以有何情勢乎近來臺臣强引不必深引之處義有關事面此啓辭勿施待開門牌招
정조 21년 · 강
召見諸承旨及有司堂上李時秀趙鎭寬李書九京畿監司李在學于誠正閣
정조 21년 · 목
承旨持公事也○予曰昨日玉堂事豈成說乎初無不可同朝之義則豈可如是處義而況前此旣已無礙行公到今忽又引義乎使之卽爲入直此後則無敢徑出之意另加申飭也予又曰寶城鳳岬寺屬於何司乎禮曹判書李時秀曰屬於華城云矣予曰寶城自是小邑則一刹之移屬豈不爲弊雖一文錢豈可使因此而有所貽害於民乎卿其問於華城前留守往復本府從長商議使之還屬該邑而旣已還屬則民庫所出自歸蠲減若或有減之名而無減之實則又非本意備堂李書九旣經本道伯另加關飭俾有實效焉予謂有司堂上李時秀等曰昨日湖南請賑之啓來到穀數多寡與所料何如時秀曰頗爲精約矣書九曰湖南之前後請賑米有如今番之精約而但嶺南則以米太皮穀區別數爻而湖南則例不區別穀色故都數雖少而若多執米條則亦不爲不多矣予謂鎭寬曰荒政考編輯之役今至何境鎭寬曰仁廟朝以後則已盡訖工其前則今方出草矣予曰此書若爲印出則好矣仍謂書九曰卿所編者今亦至幾何耶書九曰此則與荒政考凡例稍異今方考閱謄錄抄出矣予曰非惟抄錄之便於考閱予則謂一番抄出勝讀二十遍矣書九曰分類成册凡例日前成出入啓而尙今未下矣予曰依此例爲之予謂京畿監司李在學曰今年捧糴今至何境耶在學曰還穀幾皆畢捧而歲末民情亦不至艱苦矣予曰各邑軍政黃白之弊今皆釐正乎在學曰始興果川二邑尙未盡爲矣予曰果川倅亦是新手而人似了了矣在學曰曾於部官時見之人固詳明矣予曰始興倅人固雅飭而太欠氣短其於輦路劇邑非其所長道內守令中有可合相換者乎在學曰砥平郡守尹羲厚似爲可合此外卒難思得矣予曰不但本道雖他道近邑中如有可合之人須更思之以待他日登筵提稟也
정조 21년 · 강
命諸道還穀磨勘狀修啓時各衙門新還捧上都數及各年條舊還停退捧未捧區別成册上送著爲式
정조 21년 · 목
有司堂上李書九啓言各道新還畢捧後京司穀則各自磨勘於該衙門舊還與停退則當年捧上實數外初無每歲末區別修啓之規故一路新舊穀總非但廟堂無以領略該道穀簿如是糢糊之故吏易容奸弊及於民自今以後磨勘狀修啓時各衙門新還捧上都數及各年條舊還停退捧未捧區別成册上送一報本司之意定式分付而分留成册道各異例故今旣新定規模亦當一體釐正而其中別無緊關涉於煩宂者一竝刪去務從要約以除外方文簿浩繁之弊似好矣從之
정조 21년 · 강
命湖南賑穀四萬石依狀請劃下
정조 21년 · 목
備局啓言卽見全羅監司李得臣狀啓以爲金堤等九邑乃是尤甚應賑處高敞等二邑之次中不可不設賑處古羣山等鎭堡二十一處偏被災傷亦不可不一體開賑合計公賑爲三十二處外此尤甚中扶安等三邑之次中羅州等十七處自願私賑從便拮据谷城等七處亦以救急擧行若其切急之類勢難遲待開賑者亦令各該邑鎭爲先參量救助而在前請穀之數壬子則爲六萬石甲寅則爲九萬石今歲歉荒有甚於壬子則今年所入似不下於壬子而賑穀之用餘則還錄不足則加請亦有已例元賑穀限四萬石特爲劃下事令廟堂稟旨分付則謹就私備賑餘帖價常賑濟倉等穀中量宜取用後穀物分俵饑口實數追後登聞爲辭矣本道民事之不可不賙賑參互傳聞誠如狀辭方當改歲之際不容少緩所請賑穀四萬石特爲準施而安集奠業之道頃奉飭敎已爲行會悉心對揚保無一夫流離顚連之意請另加分付允之
정조 21년 · 강
命吏兵判牌招察任
정조 21년 · 목
敎曰望關禮習儀六曹堂上當爲備員吏兵判再度旣加由仍卽牌招察任
정조 21년 · 강
大護軍李秉鼎陳疏賜批
정조 21년 · 목
疏略曰臣涉世昧方半歲之間再造臺臣洪致榮之䜛誣始之侵詆者轉爲憯毒前之眩惑者今焉構捏必欲醜辱臣薤粉臣而後已惟我聖上曲加㴠貸昭察冤枉斥之以不韙申之以敦俗不待卞暴荐下恩綸雖使臣卽日滅死更無餘憾而第伏念人臣極罪欺君爲先士夫至羞受賄爲最臣亦嘗備數於卿大夫之列此誠徹天徹地之冤爲人爲鬼之關安得不仰首一嗚呼李鎭斗事頃疏已陳不知亦罪臣固自訟而臣之前後三妻家俱在京則妻鄕同閈初不着題婚嫁媒妁自有其人則素昧居間尤是理外邊倅云云似指徐有龍昌城之擬而有龍兄弟俱經邊地爲世稱屈故果以朴光廸李澄萬同爲備望彼若以有龍擬望謂之不合則人見不同臣固無奈而特以有龍於臣曾有一時啓請之幕名執此齗齗而至曰意中屬望耶其所謂先以在法難赴之人再擧首擬云者造意設辭何其若是之巧也吳文常旣有兩弟則初非法典所拘李堯憲允合直擬則實是公議攸屬其所謂故試牢籠等語一何危險之甚也至於報倩差邑也書產求賄也事旣沒着言亦汚口苟有的見而眞傳者何不直陳其某邑某倅而爲此囫圇虛謊之說耶臣之五朔居銓差文倅者十一差武倅者八其所差擬雖不敢曰一一得人而今臺臣不爲明白拈出只欲汨董說去或曰公議之不愜或曰醜說之可厭使文武倅之見擬於臣政者盡歸䵝昧之科吁亦異矣嗚呼臣之至今全保是誰之賜也狂愚顚妄縱不足擬議於百執事之末而惟其所恃者吾君所信者臣心一節終始九死靡悔立朝三十餘年言議事爲俱可按復則彼之必欲毀壞臣隄防抹擬臣本領至以外陽內陰朝東暮西等至醜至賤之目或謂之自道或謂之露出專事劫辱惟意蹂躪者職由臣不解權宜厚招疑怒之致尙誰怨尤臣自有今夏遭罹身名瓦裂秉執壞盡只宜杜門鞱面抱羞自靖而明時未忍便訣飭敎不敢屢違依舊遲徊以致駭機猋發僇辱層加上累則哲之明下貽淸朝之羞於是乎臣之罪雖萬死難贖伏乞下臣法府嚴加覈實苟有一半分依佈髣髴之可以指擬者則亟施邦刑昭示中外批以人所云云不亦迫切之甚卿其勿辭行公
정조 21년 · 강
命水原留守徐有隣狀啓還下送推承旨魚用謙
정조 21년 · 목
因該留守左司把總貶中代差下事狀啓敎以姑未開拆何爲差代狀啓還下送捧納承旨推考
정조 21년 · 강
命寶城郡守尹敬喆査啓勿施移屬寺刹還屬該邑
정조 21년 · 목
全羅監司李得臣狀啓以爲寶城郡守尹敬喆所犯諸條更令逐條査實狀聞事命下矣以潭陽府使李廷書南平縣監鄭持容任實縣監李英胄差定參覈官應問各人等處嚴加訊問則座首朴宗必吏房林陽元等招內本郡曾無民庫各樣分定諸般應役逐年斂民已成痼弊而昨年鳳岬寺移屬之後該寺策應京司本官公用紙地雜物計其一年所入價至七百餘金而歸屬無處勢將添付民役故自本官收議儒鄕創設民庫後前官李等時別備補民錢九百七十一兩六錢之散在民間者還爲收入又於還穀中一石當納者竝其色落雜費則例爲十五斗而斛內實入則只爲十三斗餘二斗乃是色庫倉隸等分食條故就其二斗中邑倉則二升五合外倉則三升五合磨鍊除出次次作石屬之民庫則昨年當捧各穀中流作移屬條米爲二百六十三石太爲二石租爲三百七十一石稅米太每石雜費中各一升除出移付者又爲四十石零此皆色庫輩所食中減削者而錢穀所入都數用下節次別成節目儒鄕中各定有司使之句檢用遺在數爻逐朔會計還穀中二斗除出之說良由於此實無加斂之事落訟士民之充定軍伍事則無論鄕族與凡民或冒錄閒遊或情狀可惡者隨其現發降定捧疤廉哥之良山祠朴哥之酉山祠院生及保率亦以法外故竝爲疤定前後捧疤緣由下問該色則可以詳告隨後徵番推捉刑杖果無是事但酉山祠後裔朴五相與其親査相訟一牛降定軍後良山祠後裔廉尙五以寺奴婢田畓事官庭白活也語多不恭罰差大同監官以是之故廉朴兩家始旣含憾於院保之汰定終又稱冤於罰役之降定興訛造訕無所不至至於整理穀勒捧一兩三錢以八錢分給事則苟求其本不無苖眽昨年秋捧時京營作錢米五百五十六石租二千五百三石米每石價三兩二錢五分租每石價一兩三錢折價收捧之除米三百石及租二千石自營門還寢而米四十五石租一千三百十六石則已皆執錢故本郡營邸吏役價米三百石不爲出給而以充作錢米租已捧作錢則欲爲出給於邸吏處則鄕民等皆以爲今年民役數多今此作錢勿給邸吏以還分例移施於民役所納則實爲兩便云故其作錢一千八百五十七兩五分依其願移施於應役後每八結米六斗零租十三斗零磨鍊作還以充還寢米租之元數甲寅舊還當捧條亦爲收殺之便易往復營門後米每石代錢二兩收捧合錢爲二千五百九十三兩故以米每石二兩欲爲還作本色則民人輩亦以爲每夫丁所當結役價爲六兩八錢二分而俱未辧納以此代錢移施於結役二兩代米一石待秋當納則不害爲紓力之道云故亦從民願移施前官別備錢九百七十一兩六錢移付民庫者一鄕僉議皆曰以錢斂散必有消瀜之慮願爲作穀故今春間租每石代錢八錢分給民間今方收捧今於整理穀中捧以一兩三錢分以八錢云者似是傳說之混稱安敢作奸於莫重之穀而亦何敢憑藉幻弄於他還乎千萬瞹昧賣鄕賣任事則本官到任後座首遞差爲四人而皆因病故或移差邑民呂德奉願納六十兩錢修補水軍器故依其願差出戰船代將使渠修補朴大元曾於癸丑春納粟五十石別監受帖者而今年軍器修補時願納五十兩錢請差戰船代將而以其使酒行惡退斥不許則大元因此不恭於官庭降定別隊鄕任軍校之遞差不過如斯而已則賣鄕賣任之說千萬孟浪云矣大抵該郡守之諸般作爲雖非全出於利已而亦莫非犯法違式之事其所執錢也立本也皆係料販之擧旣創無前之民庫名色又設次次作斛之新法者雖自謂以從民願捄民瘼而歇價貿取準直發賣則自歸掊克之科舊還徵奉固是難事而代捧則有違法意前官自備之錢散在民間而一時督納則大是撓民繕修軍器非不緊重而代將之納錢差出此爲賣任之罪也訟庭失言固宜警惕而一人之過擧族充伍此亦苛酷之罪也今此吏鄕所供雖以廉朴兩祠之許多保率一倂汰定隱然歸之於興訛造謗之科許多充定豈盡廉家保率前後降定亦皆訟庭之失言者乎其中先納番錢則卽地解罰延拖拒納則或杖或刑無非暴斂之歸其所犯科若是狼藉惟其整理穀憑藉一款尤是事係莫重兩度行査別加嚴覈文簿之眞賦莫執諸招之發明有據亦不敢直歸之於犯科而上項諸條罔非罪犯勘以當律在所不已敎以本事之脫空固無論寺役給代爲其方便則非渠之公然斂民且況鄕祠之法外投屬在所當禁如是之際民怨之入於臺臣之風聞者亦或似然借使該倅有些少不職之事此査啓勘罪有關後弊特爲勿問査啓勿施爲僧役之就歇害及平民殊無意義移屬寺刹還屬該邑事分付
정조 21년 · 강
飭漢城府未婚男女限來月旬間謏訪草記
정조 21년 · 목
漢城府啓言未婚男女都數每年歲首書啓成禮與否趁歲末草記事曾有定式矣今年春等未婚男女書啓後過婚形止各部修成册報來故別單書入敎以飭令稍久安知無有名無實之弊乎各別嚴飭各部限以來月旬間使之一一捜訪報來後草記如是嚴飭之後若有當入不入者部官等竝拿問重勘
정조 21년 · 강
命來正月初六日社稷祈穀大祭省牲器以親臨磨鍊
정조 21년 · 강
命吏曹諸堂待開門牌招
정조 21년 · 목
因臺諫有闕政事取稟敎以當日爲之○政院啓言臺諫有闕政事當日爲之事命下而判書沈煥之牌不進參判李敬一參議蔡弘遠俱以病不來不得開政云請竝牌招允之敎以吏兵判更爲牌招○煥之敬一弘遠違召政院捧入推考傳旨及罷職傳旨敎以參議只推與判書參判待開門牌招
정조 21년 · 강
命金吾時囚柳河喆議處
정조 21년 · 목
義禁府啓言萬頃前縣令柳河喆原情以爲蕩債穀作錢時求得京賑廳貿米錢先爲充納加斂取剩事則乙卯十二月分自巡營營耗作錢一千八百兩上使之意關促甚急未及區處收捧而同月十六日渠適差正朝箋文差使員行到營下不得已以京司貿米六百石價一千八百兩先爲推移充納於營門營門作錢未捧條則當納民人等處一依詳定收捧以充貿米價之意傳令於留鄕而上京仍爲移拜忠淸兵虞候直赴虞候任所尙不知其畢竟拮据之如何加斂取剩一款未知有何所據儲置米立本事則乙卯六月大同米當爲裝發而荐歉之餘民勢孔艱未捧之數爲七十石零而發船在卽督捧無路先以官需米推移裝發後及至秋成次次收捧此外初無一包穀推移之事謂以收刷吏逋又以儲置米出給逋吏更爲立本事則乙卯春新儲置劃得之後色吏潛自偸竊仍爲逃走故或斥賣家庄或分徵族屬猶多不足以廩餘苟充其數該吏前已逃躱雖欲出給執錢立本其勢末由自備民庫事則渠四載居官再當大賑錢穀罄渴有何餘力自備民庫乎此是遞歸後吏鄕乘間偸弄之致莫非渠居官任怨全不事事之致云請刑推得情敎以除刑推議處
정조 21년 · 강
左議政蔡濟恭陳箚請收賞典賜批
정조 21년 · 목
箚略曰春秋之書印役告完進獻之禮成矣仍念春秋者正王道明大法千萬世人得以人不禽獸歸者惟是書是賴洪惟我朝列聖相承表章聖經靡有遺憾而至于宣廟以至誠事大之心尤有憾於大一統之義創成凡例仍命開局使二三文學之臣經始印役事未成而國有故遂已之矣伊後二百有餘年訖兹未遑惟我殿下所學者夫子之道也所傳者宣廟之心也尊周名論纔命裒輯成書又於春秋一部廣大精微無不探賾將有以印成別本若曰是經之綱於左氏傳者古今板本未見有表以出之此無異於太陽之下同萬物寧不慨恨之甚乎於是命取紫陽綱目例經以大書特書傳以附其下天尊地卑名位正矣從兹以往尊王之義理益明思皇之講習益精賁然有操戈入室之工則斯豈非世道之大幸斯文之盛會也哉念臣以名忝大臣濫承考閱之命今兹斷例一皆睿旨雖使臣肅恐趨走固不敢贊一辭於其間況旣老且病監印末務猶不能自效其誠則其蔑絲毫之勞殿下顧以重其事之意臯比恩賜遽降於香案昵侍之際臣愧汗浹背置身無所略以還寢成命之意冒死陳白而天語諄複不賜允可自念拙訥之辭無足動聽而殿下之意旣以春秋導迪一世春秋之旨大略有十指而其一卽承周之文反之質也罔功之賞文乎否乎旣知其罔功而旋卽寢止質乎否乎殿下若三思及此必不待臣言之畢而有以處之伏乞亟收濫賞批以卿是總裁之大臣也書告成而賞其勞上駟之易以文皮特出稱量又何辭爲卿須安心領受卿於辭賞之箚敷衍於承周之文反之質之義卿之惓惓忠愛欽歎萬萬顧今澆俗弊弊人將不得爲人職由文勝今若文之變而欲反之於質也則是猶欲移江河而行之山雖似太迂闊時中之義外此何求故曰春秋以何爲準無如中庸及見卿箚益激予心隨處體認卿言要作座右之銘兼欲倍用力於施措之際也仍命遣史官傳諭
정조 21년 · 강
命吏曹判書沈煥之承旨李晚秀推考敦寧參奉望
정조 21년 · 강
筒勿施假監役尹斗鎭望筒亦勿施以文正後孫更爲擬入
정조 21년 · 목
敎曰再昨大政時見敦寧參奉望筒懸註者與其家名行相左使之釐正頒布則吏判疏闊雖未照檢承宣之不爲明白知委俱難免不察當該堂上及承旨推考聞有同名之人云則勢難仍用勿施從後更擬尹斗鎭則不但年未滿亦與承傳之直派有間勿施以文正之孫更於今政擬入事分付
정조 21년 · 강
吏曹判書沈煥之陳疏賜批
정조 21년 · 목
疏略曰乃者敦寧參奉望筒之入啓也金基敍之名誤書以基敍至蒙恩點而基敍不敢受其官繕工假監役受點人尹斗鎭臣亦驟聽其名登書望筒以至頒下繕監之吏手持除旨遍訪尹氏之門而無人應其名者或云斗鎭是爲忠憲公尹烇之後孫而未及入仕之年矣噫初仕揀選尤宜難愼而臣則居銓地長席擬官之際不能審定其人寫名之後不能看詳其字除書一出眞贋莫辨衆口之騰嘲一世之傳笑勢所必至其爲壞銓法而損國體果何如哉伏乞釐正基敍之名勿施斗鎭之望仍勘臣之臨大政不能致愼之罪批以金基敍尹斗鎭之或錯書名字或未滿年限偶失於照檢豈至深引乎旣命問備卿其勿辭行公
정조 21년 · 강
兵曹判書李祖源陳疏乞遞賜例批
정조 21년 · 목
疏略曰臣之向來所遭臺評在臣爲當遞之鐵限苟有一分畏公議顧廉防之意則夫豈可復蹈西省一步而乃蒙我聖上曠絕出常之恩屢遞屢仍嚴命荐下於是乎怵畏黽勉遂出而爲大政之銓官其所以駭物情而乖公格者必當指不勝摟而聖度包容譴罰不加由單再徹牌召三臨方當新春開泰百僚頌祝之時以臣去就仰煩酬應自知罪上添罪不得不冒沒趨膺而顧乃疾病纏綿精神短乏重以耳聾諸症入冬轉劇若不得趁今得解早卽調治則轉輾沈痼終恐有難醫之慮且有萬萬難冒之義緣臣做錯至使承宣獨被罷拿之嚴勘臣乃晏然若無事者揆以廉隅寧有是理伏乞亟許鐫免
정조 21년 · 강
命前承旨李溏分揀
정조 21년 · 목
敎曰兵判疏引若此前承旨李溏分揀
정조 21년 · 목
政院啓言記注事體何等嚴愼而今初十日諸承旨特公事入侍記注不但錯誤亦多沒實當該注書所當重勘本院請推外無他罰何以爲之敎以拿處
정조 21년 · 목
政院啓言二十日都目政事時因敦寧參奉望筒金基敍之名字誤書以入至有付標釐正之口傳下敎而司謁錯傳下敎以致望筒之仍以誤書者頒布外間政目亦不得釐正莫重傳命有此錯誤之擧萬萬駭然請當該司謁令攸司從重科治敎以爲先推考
정조 21년 · 강
命兵曹佐郞金熙洛政差
정조 21년 · 목
因監軍單子敎以在外兵曹郞廳改差今日政差代
정조 21년 · 강
命吏曹判書沈煥之重推與參判參議待開門牌招開政
정조 21년 · 목
政院啓言吏曹判書沈煥之參判李敬一參議蔡弘遠牌不進推考及罷職傳旨捧入而開政命下已至經宿如是違牌事甚未安判書陳疏入啓請參判更爲牌招允之敎以判書批下一體牌招開政一時做錯非自畵之事使之卽爲入來○煥之等又違召政院捧入推考傳旨敎以政命已至經宿尙不開政有關事體判堂從重推考今已夜深待開門與參判參議牌招開政
정조 21년 · 강
召見京畿監司李在學于便殿
정조 21년 · 목
諭善尹得孚入見如儀原任直提學徐龍輔原任直閣南公轍隨入講說見講學廳日記
정조 21년 · 강
命始興縣令鄭致綏以閑邑郡守相換除朝辭赴任
정조 21년 · 목
京畿監司李在學啓言始興以輦路邑自多擧行之節而縣令鄭致綏素有身病筋力奔走之事勢難强責請本道或他道守令中相換敎以閑邑郡守中相換仍令除朝辭赴任○始興縣令鄭致綏高高城郡守尹翼相換口傳也
정조 21년 · 강
命總廳及守廳軍保濫額査實釐弊各陵守護元軍子支勿爲充役
정조 21년 · 목
京畿監司李在學啓言道內諸邑軍丁今方次第釐正而軍多民少之患無邑不然虛伍相續代定極難故先自臣營標下軍保按簿査櫛以其額外冒入者移定邑役且總廳軍保之在各邑者濫額甚多故才有往復於該廳以待成册之修送而至於陵園墓守護軍則其子支族屬皆稱以待年軍雖有累名一不充役非但元軍爲然元軍之兩保亦用此例故一元軍之所屬待年者合以計之則或爲七八名或爲十餘名而本官皆不得疤定軍役故最爲閑丁避役之藪元軍子支之勿侵軍役其來已久雖難遽改而至若保人則豈有待年軍之可論乎不可不一竝査汰以補闕額且通津金浦兩邑有長寧殿守護軍而保人待年軍之弊亦與陵軍無異云一體釐正之意請出擧條申飭從之敎以總戎廳軍丁事曾聞該廳不知道臣守令亦多不知者云守禦廳亦然若此而畿邑之民何以堪之乎令時總使査實劃一釐弊定式後草記守禦廳亦令釐正後狀啓待草記狀啓啓下自卿營作爲一案知委各邑使之毋敢違越如是之後若有闊狹則守總使該守令隨現嚴勘而陵軍之元軍子支今豈可捜括充定渠輩衛護莫重之處不可不顧藉殿軍保人待年之法外散在不可無定式卿之所奏是矣先從今番駕過十邑兒弱充定摘奸一款已有先甲之令而尙多犯科之邑更爲寬限以無犯爲期依昨筵筵敎各別嚴飭皆以無欠報來然後狀聞則分遣御史又或發遣宣傳官摘奸以此着念
정조 21년 · 강
遞弘文提學沈煥之
정조 21년 · 목
政院以延祥詩製述人抄啓請弘文提學沈煥之牌招出韻科次敎以許遞今日政差出
정조 21년 · 강
兵曹以社稷祈穀大祭親行時軍兵磨鍊啓稟
정조 21년 · 목
該曹以來正月初六日社稷祈穀大祭親行時隨駕留陣軍兵磨鍊依例啓稟敎以訓局步軍十五哨馬軍五哨爲先後廂禁軍五番隨駕禁御兩營留陣
정조 21년 · 강
壯勇營將官將校今年射講及各技居首人等施賞
정조 21년 · 목
該營啓言本營將官將校今丁巳年射講及各技居首人別單書入○將官自今年正月至十二月射講居首人別單哨官成舜民射二百八十矢李魯昌講十六分各內下箭竹一百箇將校自今年正月至十二月各技居首人別單知彀官徐有馨射四百八十五矢內下弓子一張箭竹一百箇朴道默講六十九分半內下筒箇一部敎鍊官鄭宗淳射四百九十二矢內下弓子一張箭竹一百箇講七十五分半內下箇箇一部左列壯勇衛李永植射三千三百四十三矢金彥植講十二分半金春雲騎蒭七十四矢韓大順馬技二十七分右列壯勇衛李春馨射三千五百三十矢方禹鼎講十三分半浪大順騎蒭五十九矢金孝逸馬技十四分各內下弓箭一部別武士鄭東仁射九百五十七矢內下弓子一張箭竹一百箇劉興基講二十九分內下筒箇一部
정조 21년 · 강
重推吏曹判書沈煥之仍飭卽爲開政
정조 21년 · 목
政院以煥之等違召更請牌招啓允之敎以參議一體牌招而判堂之無端屢違有若有情勢然者去就不當若是推考違牌勿爲呼望又啓言吏曹判書沈煥之來詣闕外謂有身病屢度催促終不入來政命經宿飭敎荐下無意承膺萬萬未安請從重推考敎以事體分義俱不當若是從重推考使之卽爲入來開政因重臣添一酬應之端亦豈道理之所敢出乎
정조 21년 · 강
命郭山郡團束軍裁減納布軍虛額區處還穀移貿事竝依狀請施行軍制合設邑治移建事竝置之
정조 21년 · 목
備局啓言觀此平安監司朴宗甲狀啓則枚擧該兵使任嵂郭山郡守白海鎭牒報以爲該邑團束軍二千三十七名納布軍三千四十五名內虛額爲三百四十二名淸北各邑之納布而兼團束軍制則然而團束軍則乃是行伍正軍也必抄其壯健精實者然後始可成制本道江邊列邑皆以三四五哨能成獨鎭江界防營亦不能滿十哨則郭山一郡團束軍伍不必至於十六哨當初創設獨鎭時五千戶之邑今減爲千餘戶十六哨中減其六哨恐合事宜至於納布軍虛額以今戶數隨闕塡代便同龜背刮毛虛額三百四十二名內巡營減一百五十名兵營減一百名餘數九十名另飭本郡雜色軍校之不緊者業儒業武之冒稱名色夤緣謀頉之類細細査定還穀則姑待秋成以觀豐歉更察便否折米限六七千石依近例以詳定價從便作錢移貿於穀少邑事竝請令廟堂稟處又觀其追到狀啓則枚擧郭山郡守白海鎭牒呈以爲軍制合設事獨鎭而設團束山城而置民兵戰守之勢各有所主則將領之任亦不宜兼帶竝察而所謂民兵非取於應爲軍伍者之中鄕將儒校之應頉於軍役者皆籍焉則民兵團束之合與不合元無損益於軍弊合設一款非所可論邑治移建事雲興永淸相距不滿十里所謂出站時鋪陳屛帳之搬運不過霎時間事而修補之一年一次果是定例官隸則各自裹糧故弊不及於站民大路創出已過數三百年今無廣開之可論而一邑之民不願移者十居八九願移者不過一二而畢竟藉口只在於官長之數遞專由於邑基之不吉云而雲興官廯僅存形體修葺營建之際易致繹騷之患姑不如仍舊安堵之爲便竝請令廟堂稟處矣軍制合設事則本郡處在直路凌漢山城又是要衝之關防旣設獨鎭復置民兵以爲出入戰守之勢者當初設施自有深意到今六十年之後遽議合設恐非可論置之而第其所謂民兵皆是鄕將儒校雖曰無關於軍伍有是兵則不可無領率之軍任而良民之稍有資產圖避軍役者每多冒屬於此此是西邑之通患況以如斗小邑分設兩邑軍伍隨募隨屬朝更暮遞一番經歷之後更作間民則軍額之耗縮未必不由於此此則分付道臣使之各別察飭軍額裁減事則納布而兼團束淸北軍制大抵皆然且該邑納布軍現在實額較諸團束軍元額盡充而有保則固不當容易裁減而當初十六哨團束比之他邑實爲過多以軍丁而納布應役以團束而贏糧赴操兼此兩役未免偏重而所謂該邑納布之實額未必人人堪此則道帥臣之欲以十哨定制者其於兵不在多必貴其精之義不無意見納布軍虛額之分送他邑誠有移疾之慮而從便區處之策道臣旣有所論列竝爲依狀請施行而餘數九十二名則亦令着意査括從速塡充以除侵及隣族之患而營閫所需不輕而重今此兩營所減雖似零瑣各邑此等之弊若或繼起而一開減除之路仍以爲例則在一時過去之道帥臣得失無甚關緊而論以營閫設施之大體則有不可不念別般充補之道另各拮据俾無嗣後營閫視此爲例惟意闊狹之弊還穀移貿事則該郡穀多之弊旣如此則不可無變通之道亦爲依所請許施而近來諸道移貿之際官不致察吏輒滋奸兩邑俱受其弊揆以法意誠極駭痛而向日飭敎至爲嚴截自本司已爲連加關飭更爲嚴飭道臣使之別般講究方便措置而不必於今年之內盡爲移貿惟觀民邑事勢參量闊狹以爲次第換充之地邑治移建事則官隸出站之時弊不及民雖未知其信然而雲興移邑不過數十年旋還舊基則在此在彼無甚利害可以推知而一邑民情又不純同則不可以無稽之說些少之弊遽然容議此則置之之意請分付允之
정조 21년 · 강
命未署經監察除署經行公在外監察相換
정조 21년 · 목
承旨李晚秀啓言今此各陵廟殿宮正朝祭時監察當分進而監察十三員內申惠周李壽彬在外金魯正李春英李義祿未署經無以分排云在前如此之時有未署經監察署前行公之例今亦依此例擧行乎敎以使之除署經行公在外監察今日政相換
정조 21년 · 강
敍前執義尹羽烈司諫柳畊掌令申大龜韓致應持平李基慶尹㴠獻納玄重祚正言李弘達
정조 21년 · 목
備局啓言正朝在近各陵寢祭官當爲差遣而侍從罷散甚多無以分排云在前如此之時亦有請敍之規矣侍從堂上堂下違牌坐罷人員請竝敍用令該曹口傳付軍職允之
정조 21년 · 강
召見吏曹參議蔡弘遠于重熙堂
정조 21년 · 목
敎曰吏曹參議牌不進傳旨勿施祭報府使之入來修正
정조 21년 · 강
有政吏曹參判李敬一參議蔡弘遠進
정조 21년 · 목
以李德鉉爲持平李羲甲爲副修撰閔鍾顯爲弘文提學
정조 21년 · 강
以李鼎主爲敦寧參奉尹仁基爲假監役竝口傳仁基初仕也
정조 21년 · 목
敎曰初仕有闕之代口傳差出
정조 21년 · 강
以金宗壽爲靖陵參奉口傳初仕也
정조 21년 · 목
敎曰靖陵參奉之代口傳差出
정조 21년 · 강
遞承旨魚用謙以徐榮輔代之前望也
정조 21년 · 강
校理尹悌東疏陳母病賜例批
정조 21년 · 강
安春君烿疏陳病狀乞免享官賜例批
정조 21년 · 강
命扞城郡流民還接之方更加着意撫摩仍令廟堂嚴飭
정조 21년 · 목
江原監司徐有防狀啓以爲杆城流民還接形止昨年十二月有所馳啓而流民總數今年正月因備邊司啓下關更爲狀聞矣凡係顧恤安集之方悉心擧行毋敢怠忽之意申飭卽接該郡守朴敦浩所報則自去二月今十二月至流民還接爲一戶他官民來接爲三十八戶物故爲一戶離徙爲三十二戶還接新接之類另飭該里這這造家以給除役顧助等事一依定式着意擧行云流民三十九戶來接日月面里口數家舍間數各其名下懸錄修成册上送以備乙覽之地該郡流民今正月實總爲五百六十七戶內除其逃故竝計還接新接則目下實戶爲五百七十三戶而比癸卯總加爲二百七十九戶自春以後屢加詳探則久接之戶已爲安堵新接之類亦皆築室漸有着根之望今此離徙之類或傭賃資生乍去乍來或本無恒產還歸故土有此聚散之無常以其新來較諸離徙之戶則猶有加數誠爲多幸除役之期尙餘四年繼此存恤之道嗣後招徠之政更加提飭於該郡期有實效之地敎以凡事不始則已旣始之後須有別般實效居者着根來者安土然後十五年之間申勤飭諭之本意庶可以有所據莫以年限之尙餘數年爲解弛亦莫以比癸卯總加爲幾百戶爲滿足更加着意撫摩俾有眞箇增戶之實事事令廟堂嚴飭
정조 21년 · 강
命金吾時囚待朝議處
정조 21년 · 목
義禁府啓言黃海監司李義駿狀啓長連前縣監曺允彥令攸司稟處事啓下矣曺允彥下去水原地請依例拿來允之敎以今日判下者外如有時囚日寒若此待朝開坐議處
정조 21년 · 강
命長連前縣監曺允彥拿處
정조 21년 · 목
黃海監司李義駿狀啓以爲長連縣監李洛秀牒報內谷山府移配罪人法聖倉沙工李載卜及新溪縣移配之淸州牧發配罪人吳仲煥等定將差押送于各其移配所矣俱以容疤年歲之相左還爲押送故詳覈其委折則將校孫仲采所告內罪人李載卜乙卯二月來配同年四月逃亡故持本縣移文往法聖鎭捉來矣同年九月又爲逃躱故復往載卜家則載卜適有身病無路捉來故其異姓四寸名不知姜哥捉來而上年冬姜哥亦爲逃躱故今年正月又爲下往則載卜亦爲托病不來故不得已其妻娚林鳳翼捉來而昨今年兩次下去時本縣移文不爲持去故該鎭回移不得受來而將校孔德良所告內罪人吳仲煥乙卯四月來配同年六月逃亡故持本縣移文往淸州牧多般譏詷無路捉得故其同姓四寸弟星煥代身捉來而回移果未受來云刑吏金履亨保授主人金守廷等所告內當初爲慮生梗不報營門只自本縣移文各該邑鎭云矣罪人李載卜吳仲煥等各別譏詷斯速還配之意嚴飭該邑亦爲移文各該道而編配法意何等嚴重而將校等不能詷捕罪人而捉來其姻族者萬萬駭痛刑吏及保受人等執留代來之人要兌月前之罪已是罔赦而移配之時終不吐實節節痛惡林鳳翼吳星煥等縱是罪人之切姻至親其所替配旣已經年移配他邑而無一言自首亦極可痛幷自臣營嚴治長連前縣監曺允彥則逃失相續而初不報營任他贊配者極涉無嚴其罪狀令攸司稟處時縣監李洛秀則舊任屢朔未卽發覺縱有疏忽之失而到今猶能覈實論報且本縣旣是被災尤甚邑則責成之際有難輕遞故不敢遽然請勘淸州該牧使法聖鎭該僉使乃是原籍官則當其代送之時難免不察之罪而以將校等所招觀之該邑鎭回移不爲受來云則其初不關由私自往返之狀足可推知故幷不得循例論勘
정조 21년 · 강
行諸承旨持公事入侍于誠正閣召見吏曹參議蔡弘遠玉城府院君張晚後孫僉知張象元
정조 21년 · 목
予謂弘遠曰祭報府已盡修正耶弘遠曰未及盡修矣予曰大祭及節祭刑官例爲通融塡差禁都亦然耶弘遠曰禁都則無塡差之例矣予曰禁都常時則務閒非比刑卽此後則通融塡差今番可差者苟簡則檢書官吏文學官亦爲塡差於各園墓諸執事也予命象元進前予曰汝於玉城爲幾代孫耶象元曰六代孫矣予曰玉城之輿疾討賊奮忠樹勳至今婦孺誦其名賊兵之從遂安路者蓋專畏玉城也眞所謂猛虎在山之勢予則以爲當日諸臣當以玉城爲元功而朝家收錄之擧尙不及其後孫豈非欠典乎此所以特下傳敎且召見汝者也汝於玉城卽承嫡耶象元曰然矣予曰汝則年旣老矣汝之子若孫中有可祿仕者耶象元曰臣子錫祜年今五十臣孫顯孫年今三十矣予謂檢校直提學李晚秀曰張顯孫使勳府先付忠義仍差諭書差備使之明日來待也
정조 21년 · 강
命以來初二日展謁宗廟景慕宮仍行宗廟永寧殿省牲器
정조 21년 · 목
敎曰來年祈穀大祭在於初六日待享日之後推擇將至旬間而太廟春享大祭在初三日太廟歲謁當行於來初二日展謁後親行宗廟永寧殿春享大祭省器還至東門外仍行省牲之禮該房知悉敎曰來初二日太廟春展謁仍行景慕宮春展謁該房知悉敎曰來初二日宗廟永寧殿春展謁時出宮門路由敦化門詣景慕宮展謁後還宮時由弘化門
정조 21년 · 강
命祈穀大祭誓戒時處所明政門階上爲之
정조 21년 · 목
敎曰今二十九日社稷祈穀大祭親臨受誓戒時處所以明政門階上爲之
정조 21년 · 강
命英陵參奉鄭東翼泰陵參奉金允秋靖陵參奉金宗壽竝他司相換
정조 21년 · 목
禮曹啓言卽接英陵令泰陵直長所報則來正朝祭享時兩官當爲備員而新除授英陵參奉鄭東翼在星州地泰陵參奉金允秋在長城地萬無及期上來之路云英陵參奉鄭東翼靖陵參奉金宗壽宗壽添書以下泰陵參奉金允秋改差其代卽令該曹口傳差出以爲備員將事之地敎以皆是故家之人豈可以在外遞職乎竝令該曹他司口傳相換
정조 21년 · 강
飭承旨徐榮輔斯速出肅
정조 21년 · 목
榮輔違召敎以只推更爲牌招違牌勿捧傳旨使之斯速出肅
정조 21년 · 강
遞承旨洪仁浩以李勉兢代之前望也
정조 21년 · 목
仁浩不爲仕進也
정조 21년 · 강
判下兵曹太廟展謁時軍兵磨鍊啓稟
정조 21년 · 목
該曹以來正月初二日駕詣宗廟展謁仍詣景慕宮展謁時隨駕及留陣軍兵取稟敎以訓局步軍五哨禁御兩營出番鄕軍各二哨馬兵二哨壯勇大將與該營步軍一哨善騎隊一哨都領隨駕其餘留營置之總戎使率禁御鄕軍各二哨留陣禁軍則三番隨駕
정조 21년 · 강
命禮部回咨令槐院撰出定禁軍下送灣府傳給鳳城將
정조 21년 · 목
備局啓言琉球國漂到濟州漂民出送事禮部咨文出來於齎咨官回便矣以前頭使行奉表稱謝之意令槐院撰出回咨正書安寶後定禁軍騎撥下送于灣府傳給鳳城將以爲轉致北京之地允之
정조 21년 · 목
成均館啓言本館入直久任郞廳外凡郞無敢入直若以代員替直則草記代直事定式矣直講鄭履綏典籍朴鍾淳俱以實病呈旬已久司成李遇濟親病危篤時無代直之員不可無變通之道請以他郞官姑爲代直敎以司成李遇濟改差令該曹口傳差代使之入直
정조 21년 · 강
命馬祖祭此後則復舊例載之祀令
정조 21년 · 목
禮曹啓言馬祖祭來二月十二日設行事請知委允之敎以此後則復舊例載之祀令
정조 21년 · 강
命時囚柳河喆呂東植照律
정조 21년 · 목
義禁府啓言時囚柳河喆觀其所供則營穀作錢之以貿米價充納儲置米之還爲立本吏逋之自備民庫等事皆以移任後吏鄕偸弄發明而在官時若能操束則豈有此從中偸弄今乃一任吏鄕中路傳令使之拮据已極可駭大同裝發法意何如而托以未捧換送需米以致該吏之弄奸者揆以法綱節節痛駭請以此照律允之又啓言前假注書呂東植原情以爲渠愚騃湔劣莫重記注全不致愼有此沒實錯誤惶懍俟勘云請刑推得情敎以除刑推議處又啓言呂東植記注事體何等嚴重而全不敎愼有此錯誤揆以法綱殊極可駭請以此照律允之
정조 21년 · 강
執義高宅謙疏陳時弊民瘼賜批
정조 21년 · 목
疏略曰臣謹按易之泰爲正月之卦蓋以三陽開泰萬物生遂之會也初九拔茅茹以其彙征註曰天下之賢萃於朝廷同志協力以成天下之泰九二包荒用馮河不遐遺朋亡註曰泰寧之世人情習於久安人情安肆則政舒緩而法度廢弛庶事無節爲治之道必有包合荒穢之量而寬裕詳密弊革事理又曰泰治之世必漸至於衰替蓋由狃習安逸因循而然非有馮河之勇剛果濟深不能有爲於斯時也又曰泰寧之時人心狃於泰思慮不及於遐遠治泰者當周及庶事凡事之微隱賢才之在僻陋雖遐遠不可遺也又曰時旣泰矣則人習於安而其情肆非絕去朋與之私則不能也至九三艱貞註曰方泰之時不敢安逸常艱危其思慮貞固其施爲如是則可以常保其泰德善日積福祿日臻德踰於祿則雖盛非滿此實聖人處泰之道也顧今狃安成習因循爲常大小恬憘百度弛廢朝著潰裂無寅協之望民俗詐僞無淳厖之風人才之收用乃是有國大政而其所甄拔不出乎句誦詞章之工故父以是敎子兄以是勸弟自在孩提之時其所見聞只在科宦利慾而至於致澤彌綸之方則看作迂闊鄕闇以此臨民則不知風敎之爲何物農政之爲何事惟剝割貪饕是務在朝則以民憂國計治猷政謨爲弁髦而惟乘機趨附冒廉媒進爲能事士大夫之名節日以益隳朝廷之紀綱日以益頹顧今聖心日勞萬機而未見對揚之休以言乎政注則殿下每下擇擬之敎而自下奉行不過循例未見擇擬之實效夫所謂擇擬者豈但爲資歷門閥而止哉宜取其才德器量以爲爲官擇人之道也而今則反是必也爲人而擇官以言乎民隱則殿下每下如傷若保之恩敎而自下奉承未見懷保之實惠徒事剝民而肥已雖以閭巷家間之事言之爲其家長者撫摩其僮僕雖若己子爲其子弟者日事侵虐則鮮有不至於流散何況九重深邃八域遐遠凡在分職分憂之地肆其貪饕而剝割者不啻乎人家子弟之侵虐僮僕則民何以聊生乎夫大而廊廟彌綸之才小而州縣字牧之任惟在得人故從古人臣莫不以以人事君爲大節唐之狄籠宋之呂帒俱出於搜羅人物爲世需用之意也而國朝以來名臣碩輔之前後汲引亦斑斑可考也至於近世則非但爲國進賢之無人亦惟背公循私之成風小有趣味之不合吹覓排擠已作習俗故稍存謹約者惟事含默闒茸蔑識者專懷利祿如故處士柳馨遠之才學經綸猶未能登聞展抱老死巖穴何況以今世道雖有奇才博識之士誰肯爲薦聞而進用之道哉夫士之有志者非以利祿爲榮將欲展布其所蘊故如唐之韓愈者亦三上宰相書而今世則爲士者旣有售衒之嫌而不敢爲此又無薦聞之人而末由進身惟以尋摘詞章爲媒榮之階逕人才之藐然士習之渝靡職由乎此而以至乎百工頹惰庶務弛廢茅茹彙征之美馮河濟深之才已矣難見此臣所以艱貞二字爲今日處泰之元符也伏願亟軫易象財成天地之道輔相天地之宜以左右民之義收用人才則特命宰執以下廣加搜訪而薦聞以盡彙征之吉裁決事務則特命廟堂以下各盡寬裕詳密剛果明斷以體包荒用馮河之義飭勵庶政則特命大小臣工凡事係微隱僻陋處益加公明無遺而懋恢同寅之風絕去朋與之私克體古聖人治泰之道焉臣謹按易之蒙卦曰蒙以養正聖功也註曰蒙昧之時先自養正若蒙昧之中已自不正他日何由得正又曰童穉之時純一不雜人慾未起天理實存人於是時保護養育則虛靜純白渾然天成施爲動作皆中天理也夫人生八歲皆入小學乃是古者敎人之方而今之敎兒者自學語之初誘掖以科宦導誨以科文至於灑掃應對之節孝悌忠信之行則看作古談一任其驕惰成習長益浮靡其所爲業不過功令文字而亦皆務文蔑質橫䳱於經史之外駸駸然轉入於奇僻之文此所以正學之不明也至於鄕曲兒童則曾不知小學之爲何書五倫三綱之目殆不省識士趨之日益卑下俗習之日益渝惰皆由蒙養之不正也而蒙養之不正實由小學之不明也前後章奏之間發此小學勸課之說者殿下輒賜嘉納之批下之有司而有司之臣一無對揚修明之擧豈以蒙養之方爲非今日急務而然耶抑以所言之臣俱是人微有不足採用而然耶大抵民國事務必也言出崇班而後始見採用而近日朝廷凡職在崇顯者孰以民國之計登諸章奏者哉名位之崇顯者則以其無言而靡所採用或有所言者則以其人微而不見採用是終莫有導俗興化之日也伏願亟命掌禮之臣條成切要可行之節目斷自元初勸課小學使學書群蒙咸知愛親事君之義俾有幼學長行之效亟恢古聖人蒙養以正之功焉臣謹按易之益卦曰損上益下民說旡疆註曰益下乃聖人之本心唐帝所謂吾瘠天下肥亦此意也臣每於我聖上蠲租減稅之恩莊誦欽歎有以見大聖人益下之政自然沕合於易象之義也近年以來三南之水災連歲頻仍雖其被災之或有淺深若論其沙覆川反則無處無之而陳起混雜間多白徵夫仁政之始自經界乃是聖訓也逐邑改量雖不能一時遍行若其嚴査陳起被災而可合永頉者頉之新起而可合執負者執之則結數之盈縮臣雖未知孰多孰小於永頉新起之間而窮民白徵之冤可以紓矣奸吏漏結之竇可以破也伏願亟體益下民說之義斷自明年特頒査陳災頉之令甲而改作田案使一夫一畝無或有白徵之冤焉國家所重最是關防也而臣於所居湖南形便實有目見而詳知者蓋右水營據在海南之黃原面顧其地勢前臨鳴梁之洋後背黃原之山養松而爲船材採葛而爲舟纜壬辰殲倭之績實有藉此而全獲者周回四十餘里之間所居人民皆屬水營五百餘名能櫓之軍一聲砲響霎時雲合黃原之有關於水營若是其緊重而昨年朝家因湖南繡啓令道臣釐革珍島牧民之弊瘼則牧官乘時瞞告道臣以黃原之松田混稱以珍島牧場以黃原之屯民混稱以珍㠀牧子而奪屬于牧官蓋黃原有太僕屯土故珍島牧官雖有自古往來收稅之規而旣無一匹牧馬則其不可混稱牧場也明矣假使其民也牧子其土也牧場奪此屬彼其所爲利於牧官者不過稅入之稍優於前日也若論爲害於水營則失此營下習水之櫓軍而換定於遠地又失咫尺長養之船材採用之纜葛而遠求他山俱乖備陰雨之道也論其輕重緊歇於屬此屬彼之間若是其較然而只緣牧官但知肥已而不念軍國之遠計幕裨甘爲賣權而肆眩道臣之聽聞以致形便之互換輕重之易置伏願博詢廟堂以黃原之松田屯民仍舊還屬于水營以爲重關防之道焉各路民邑之弊有難毛擧而若論其中爲害之切至者莫如各道營閫幕裨之舊任也渠輩本以卑微之類不顧身名惟利是趨故其在幕中日夜營爲惟是射利肥已之計則其所爲弊於民邑勢所必至然而旣有營閫則不可無佐幕雖不得一幷逐送最所無據者夤緣圖囑於新舊道帥臣逐等仍留凡一道之內利竇賂逕毫絲不漏渠乃以是納寵於主將主將因謂之解事而寵任之仍與營屬同心合勢熒惑主將之耳目入則濁亂營門之政令出則眩幻列邑之能否守宰邊將中嗜利無恥之類恣行貪饕於民間而趨附於此輩與之爲膠漆則純褒準瓜惟意所欲苟或執法不撓無所諂屈凡係非法干囑如不聽從則讒毀惎間隨事生梗其所爲害於民邑者莫切於此蓋一倅之貪墨不法害止於一邑而此輩久留害及於一道此其不可不禁革逐等仍留之弊者也雖以臣所居道內事言之前光陽縣監韓師鎭貪饕不法萬口喧傳而能得準瓜者專由此輩掩蔽道臣之耳目也今寶城郡守尹敬喆之恣行不法無所顧忌者亦由符合此輩藉以爲聲援也敬喆纔登臺章亦已白脫臣不欲更加泚筆論列而大抵此類一日居官則貽民一日之害二日居官則貽民二日之害顧其所恃而爲虐者卽幕裨也毀譽之不能直入道臣之耳者亦幕裨也以臣愚見竊以爲宜令廟堂嚴飭各道凡逐等久留之幕裨一幷逐送而新舊道帥臣交遞時前幕仍留之弊一切嚴禁實合矯革之一道矣批以諸條當留意亦令廟堂可以稟處者稟處施行爾其勿辭察職
정조 21년 · 강
命卒判書金頤柱加贈一品仍施隱卒之典
정조 21년 · 목
敎曰奄聞長逝不但爲逝者傷衋念及月城之宅尤無以爲懷雖使內司護其喪賻其需而地處自別宜有別般表予意之擧卒判書金頤柱加贈一品喪葬視品若禮其人也厚德足有行善之可紀而今焉寬樂令終在法亦當易名諡狀分付弘文館催促使之葬前擧行成服日當有致祭之擧而適値齋日前一日遣內侍致弔而致祭則葬前爲之祭文當製下以此意分付
정조 21년 · 강
故判書金頤柱贈左贊成口傳也
정조 21년 · 강
命永禧殿展謁以太廟歲首展謁時一體爲之
정조 21년 · 목
禮曹啓言永禧殿展謁之禮非酌獻禮年次則太廟歲首展謁時一體展謁事曾有定式矣永禧殿展謁之禮何以爲之敎以初二日爲之
정조 21년 · 강
特補承旨徐榮輔昌原府使
정조 21년 · 목
敎曰屢煩飭敎而經夜於闕外以致命牌之尙無去來分義事體俱萬萬駭然右承旨徐榮輔昌原府使除授使之當日辭朝時任府使令該曹遞付京職
정조 21년 · 강
命兵曹郞廳懸頉人改差口傳差出
정조 21년 · 목
因監軍單子敎以懸頉人改差令該曹口傳差出
정조 21년 · 강
召見留待守令殷山縣監朴柱遇昌原府使徐榮輔于重熙堂
정조 21년 · 강
召見鰲恩君李敬一玉城府院君張晩八代孫顯孫錦南君鄭忠信七代孫漢喆于重熙堂
정조 21년 · 목
予謂敬一曰卿以鰲城之孫率錦南之裔入侍事非偶然矣鄭漢喆亦是忠義耶敬一曰昨年因綾恩家聞漢喆之爲錦南後孫故臣於今夏擬禮賓參奉蒙恩點矣予曰予之所取于卿者爲其有居家行誼也近來未聞敦尙世好而卿能收擧錦南之孫誠貴矣曾於先朝命湖西道臣建錦南之廟其時有錄後之敎耶敬一曰其時果有錄後之敎載在國朝寶鑑漢喆之祖以承傳經谷城縣監官至營將云矣予謂漢喆曰張玉城之殊忠偉績予所曠感而亞於玉城者卽爾祖錦南也鞍峴之戰非錦南則何以轉危爲安乎錦南則內而爲兵曹參判外而爲閫任副元帥而其子孫則零替若是此專由於我國用人徒尙門閥之致是豈聖祖酬忠報功之盛意乎爾若以武歧出身則豈不爲宣薦而旣從蔭路入仕特陞六品職從後當畀一麾俾得官享於錦南之祠版矣謂顯孫曰予所以曠感玉城之意已諭於爾祖鄭漢喆陞六之代以汝爲禮賓參奉須知朝家拔例酬用之意殫誠供職也
정조 21년 · 강
命玉城府院君張晩錦南君鄭忠信家卜日賜祭忠信孫禮賓參奉漢喆付六品職待窠除邑以晩後孫顯孫差其代
정조 21년 · 목
敎曰鞍之役亞於玉城而樹勳者鄭錦南是已以微匹之蹤綰上將之印而繫國家安危之機其靲鞱智略至今垂二百年尙入婦孺之誦則聽鼓撫髀之思若偏伊人而昨日召見玉城後孫僉知張象元年過七十者老矣何用更訪老人之孫先差諭書忠義若使收錄之命獨於同盟故家不施一視之典豈非欠事錦南君鄭忠信祀孫令勳府訪問啓聞俾免負薪之歎仍又卜日賜祭於玉城錦南之家傳敎將領聞勳堂言錦南之孫漢喆夏間錄仕見任禮賓之官云而且聞昔年丁巳因特恩漢喆之祖世興除職仍命湖西道伯建錦南之廟年甲之相符若有待焉豈不奇且異哉尙忠報功之聖意尤合仰述禮賓參奉鄭漢喆爲先付六品職待窠除邑俾得官享漢喆之代以玉城孫張顯孫使之擬差於今政
정조 21년 · 강
有政吏曹參議李敬一進
정조 21년 · 목
以李秉喆爲承旨張顯孫爲禮賓參奉顯孫初仕也
정조 21년 · 강
命捉虎人鄭興孫等施賞
정조 21년 · 목
禦營廳啓言本廳牙兵鄭興孫孫德才張啓文等中虎一頭捉納故謹此封進先殺手鄭興孫木三匹布二匹再殺手孫德才三殺手張啓文等各木二匹布二匹依例施賞矣敎以賞格內下皮張封進
정조 21년 · 강
命僞寶罪人宋徵一勘律問于大臣草記
정조 21년 · 목
義禁府啓言觀此江原監司徐有防啓本則以爲罪人宋徵一子載心御寶僞造情節前後會査同推考覆親問時旣已箇箇承款依例結案取招馳啓令攸司考例處斷而當初金起鶴追榮敎旨僞造御寶之罪都是宋徵一所爲而徵一又爲輸款則固當以宋徵一爲先犯具格登聞而第徵一未就捕之前徵一子載心之僞造御寶敎旨之發賣四十餘張及徵一所僞造發賣五十餘張又爲綻露而推庭究問之時竝與已現發金起鶴追榮官敎尹思邁通政敎旨崔鎭崗通德郞帖文李尙虎崔成福追榮官敎之曾出於徵一者載心皆以渠之所爲一一輸款及其徵一就囚之後而餘張僞造幷皆渠之所爲而非載心所犯云箇箇自服雖在殺獄元無一獄兩元犯今此御寶僞造事體尤係莫重大辟擬議在所審愼雖係父子之間宜分首從之別而父子相證初非可論惟此崔明遠金起鶴兩囚卽此獄之緊證故嚴飭推官面質於徵一載心則刻出橽皮木僞踏御寶之狀明遠等雖不目見而若其慫慂明遠求得起鶴傳給敎旨捧價討食之情節始自載心終出徵一而屢度盤覈之後畢竟諸招都屬之載心不歸於徵一者亦是獄老生奸之致雖以徵一載心之至兇至悖亦且父子互願元犯而崔金兩囚之末後屢招皆以載心爲歸載心輸款又在渠父就囚之前則獄體雖係不輕倫紀亦係重大故以宋載心定爲元犯捧結案登聞大抵宋徵一跡其前後所犯則十餘年來百餘張僞造都是渠父子所作爲而就其中金起鶴尹思邁崔鎭崗李尙虎崔成福之僞旨僞帖之專出於徵一者亦皆到處綻露則無論同謀與首犯可謂萬殺無惜幷令攸司御處云矣宋徵一渠以名編朝籍之人僞造御寶篆刻發賣之情節箇箇自服則造謀首犯之當歸於徵一恐無可疑而今此載心之定爲元犯者特以其父子互願事係倫常又以一獄兩元犯之無例雖不得不以載心捧結案登聞而考諸律文家人共犯只坐尊長則子爲元犯父爲干連子爲首謀父爲隨從者亦無可據之律況徵一之僞造情狀旣已輸款者乎此獄旣係大辟又關倫紀決折之際不可不十分審愼以臣等淺見遽然議讞恐有率爾之嫌宋徵一勘律一款請議于大臣稟處敎以問于大臣草記
정조 21년 · 강
配罪人閔致愼于茂山府
정조 21년 · 목
義禁府啓言閔致愼之以不違式之杖棍亦不濫刑而同時致斃至於三人之多委折詳覈狀聞事行會本道矣觀此平安監司朴宗甲査啓則以爲臣之論斷輒以杖傷爲辭蓋其杖棍之中式度數之不濫被打之不在要害用意之非出戕殺諸招可證則以中式之杖打應受之處數亦非濫被打之後亦能延活於十許日之久忽於同日致斃者論以事理誠不近似而人之致命必有根因欲審根因當就形證上求之若其臨死之形證則創甚而臀腿腐落毒亘而臍腹浮漲而已更無他樣端緖之可執到此地頭不得不歸之於杖傷杖旣不濫又不得不歸之於酷打而至於非濫杖而殞三命之疑端則初未卞破致勤嚴敎惶隕悸恐無地措躬更與諸査官及復硏究兼又捧招於應問各人而其所納供如印一板一日倂命之疑案終無剖析之道以臣愚見末由他出云而判付內査啓過齋後發遣郞官問議于時原任大臣仍令卿等意見議處故遣郞官問議于時原任大臣則領府事洪樂性奉朝賀金鍾秀領敦寧金履素病未獻議左議政蔡濟恭以爲凡國穀有逋欠其勢不得不徵出而若或至於無奈何之境則其勢又不得不徵族然其爲族者之以爲冤抑人情之所應然身爲官長哀矜則可有何憤怒於稱冤者之事乎吳初亨以李永伯之異姓不知寸之人分徵永伯之所逋則初亨之發惡於永伯同姓之親至欲奪牛者風習雖不古蚩蚩者類顧何足深責致愼以官長禁其奪牛斯亦足矣推捉初亨三兄弟抑何意思而初亨旣卽來現以事理誨責則事可止矣奈之何發怒於初亨兩弟之不爲俱現必令捉致捉致之不足初亨三兄弟及其姪子幷爲嚴棍猛杖而威喝執杖之隸使之皮綻血流幾至昏窒又使自其夜巡更不得調治杖毒遂至衝上腹部一日之內三兄弟竝命於食主人之家其姪之幾殊堇甦特幸耳豈可以訊笞杖之不越典則有所容恕乎致愼官長也以官長而治土民以土民之死償官長之命雖難遽議嚴刑後限己身絕島定配斷不可已云右議政李秉模以爲杖雖合式棍雖準制對之以盛怒打之以極力則三四十之杖足可以不日致斃六七度之棍亦可以當下致命況以如彼之傷重之以逢點之役則幷命旬日之間豈是邂逅所致乎切苦之冤莫甚於族徵詬辱之說不發於官庭初旣有可原之情末亦無罔赦之罪盛氣張皇竟致多人之殞斃者誠爲駭惋而民是邑民事非私事則不可低仰者法也大典通編官吏濫刑致死條外實無可以仰對云矣若使閔致愼有心於必殺而兄弟三人一時倂命則其心可誅無意於故殺而受棍之後邂逅致斃則其情可恕有心無意固非臆料懸度之事而發怒於拒令之民嚴喝其執棍之隸手毒杖猛推此可知受杖十日之內三人同斃則其所殘酷非比尋常濫殺實合極律而臣等愚見以官長殺土民若用償命之法有關後弊施以次律恐不可已矣敎以依府讞施行又啓言保放罪人閔致愼杖一百收贖告身盡行追奪茂山府流三千里定配依例押送允之
정조 21년 · 강
判下秋曹殺獄回啓十二度命兪希聃事另究釋疑之端的確稟處結城朴三卜嚴刑絕島爲奴俾勿更齒人類咸陽盧嶂減死還發配所咸昌崔遇龍更加査推期於從速究竟東萊孫貞日嚴飭推官期於到底詳覈仍推該道臣全州鄭太東依前訊推順天許得中雲峰僧先監只以足踢實狀發爲問目訊推凡係妻諉夫夫諉妻弟諉兄等措語更勿登諸文案得中妻李女別加嚴訊沒入爲官婢先監兄乙孫更勿囚刑卽爲白放前後道臣推官等竝從重推考順天金得哲以次律嚴刑定配徑先掘檢之初檢官待麥秋拿問處之不爲請罪之該道臣推考羅州金連破回事發遣曹郞問于左右相草記任實姜連采亟加嚴訊斯速取服瑞山金龍得事依大禹謨所載聖訓遵行事分付
정조 21년 · 강
行次對于誠正閣仍召見初仕入
정조 21년 · 목
敎曰三十日次對進定於今日
정조 21년 · 강
肄儀日若値動駕時以致齋初日退行肄儀著爲式
정조 21년 · 목
予曰展謁日肄儀相値展謁欲於肄儀後爲之則日勢差晚自有相妨者予意則致齋初日肄儀後諸執事仍爲淸齋於齋所允合於禮卿意何如右議政李秉模曰聖敎誠然自今爲始肄儀日若値動駕時則以致齋初日退行肄儀事定式好矣
정조 21년 · 강
敦勉右諭善李城輔仍遞都憲之任
정조 21년 · 목
右議政李秉模啓言方當元子宮連開講莚之時左諭善尹得孚適有實故姑難進參云右諭善李城輔卽令講學廳催促上來爲宜而別加敦勉之擧恐不容少緩矣敎以好矣當敦勉矣○敎曰今筵因大臣之奏俾卿催促上來者此時此任豈可一日或怠況今事勢宰臣行公前卿上來然後可以出入講席也予心之此時企佇當如何已以必欲致定于心中卿之來不來在予誠不誠外此不在多誥望須體予此意與此史官偕來事遣史官傳諭有時帶臺職爲便卿心都憲之任許遞仍令該曹口傳付軍職使之乘馹趁新歲班聯上來此意一體傳諭于行護軍李城輔
정조 21년 · 강
飭吏曹判書沈煥之行公
정조 21년 · 목
右議政李秉模啓言明日親臨誓戒時讀誓文官不可不備而吏曹判書沈煥之今日次對亦爲懸頉請卽牌招以爲誓戒入參之地從之
정조 21년 · 강
命安興鎭待變般六隻中四隻革罷以除改造時䂨運收斂之弊